Številka: 430-4/2025-1537

Datum: 28. 3. 2025

Zadeva: Povabilo k oddaji ponudbe

1. **PREDMET NAROČILA**

Predmet javnega poziva je oblikovanje in izvedba sklopa pogovorov z mladimi slovenskimi izseljenci ter njihova spletna objava, ki mora obsegati različna komunikacijska orodja in kanale. Sklop mora nujno vsebovati:

* vsaj 10 spletnih objav pogovorov z mladimi Slovenci, živečimi v tujini, od katerih jih mora biti vsaj 5 objavljenih v obliki video intervjuja;
* javni dogodek v Novi Gorici v obdobju med 10. in 25. junijem 2025, ki obsega pogovor z vsaj petimi mladimi Slovenci, živečimi v tujini, in vključuje tudi umetniški glasbeni nastop ter predstavitev knjižnih del slovenskih pisateljic in pisateljev v tujini, ki so izšla pri slovenskih založbah.

Mladi izseljenci postajajo vedno bolj pomembna skupina Slovencev po svetu. Mednarodna mobilnost zadeva predvsem študente, raziskovalce in mlade izobražence na različnih področjih, ki v tujino odhajajo za daljša ali krajša časovna obdobja. Izkušnja selitve jih postavlja v edinstveni položaj mnogoterosti pogledov – torej ne širi le njihovega horizonta, temveč tudi poglablja njihov pogled na razmere v svoji domovini. Ta heterogena skupina ljudi je torej za slovensko družbo zelo dragocena – kot razvejanja mreža stikov, ki sega v največja svetovna podjetja in v najuglednejše mednarodne institucije. Pa tudi kot pomemben deležnik v dialogu o aktualnih razmerah in prihodnosti različnih segmentov slovenske družbe. Odnos med tradicionalnimi zgodovinskimi skupnostmi in novimi izseljenci je v nekaterih evropskih državah bolje, v drugih slabše vzpostavljen. Povezave so bistvenega pomena za ohranjanje živosti in povezanosti slovenskih skupnosti v tujini. Novi priseljenci, ki so pogosto mladi, izobraženi, digitalno pismeni in motivirani, lahko prinesejo nov zagon tradicionalnim civilnodružbenim organizacijam Slovencev v tujini. V okviru prireditvenega niza Dobrodošli doma želi Urad za Slovence v zamejstvu in po svetu (v nadaljevanju: urad) na pomen in potencial novih oziroma mladih izseljencev opozoriti tako slovensko javnost kot Slovence po svetu, ki se bodo udeležili tradicionalnega dogodka. S ciljem, da se tema obravnava poglobljeno in široko želi urad pred samim dogodkom in po njemu javnosti ponuditi vsebine, ki bi na zanimiv in sodoben način predstavljale izkušnjo selitve in bivanja v tujini.

Ponudbena cena naj zajema:

- stroške uporabe digitalne platforme,

- avtorske honorarje,

- stroške vizualne podobe spletnih objav,

- produkcijske stroške,

- stroške režije,

- stroške uredniškega dela,

- stroške za izvedbo umetniškega glasbenega nastopa,

- stroške fotografiranja in video snemanja,

- stroške potrebnih rekvizitov za izvedbo naročila,

- potne stroške.

1. **PRAVNA PODLAGA**

Naročnik javno naročilo izvaja na podlagi evidenčnega postopka po 21. členu Zakona o javnem naročanju, Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28&23 in 88/23 – ZOPNN-F; ZJN-3).

1. **POGOJI ZA SODELOVANJE**

Ponudbe lahko oddajo poslovni subjekti s področja kulturnih dejavnosti in dejavnosti organizacije dogodkov, ki na dan 1. 3. 2025 neprekinjeno poslujejo vsaj 5 let.

1. **PONUDBENE CENE**

Cena, navedena v ponudbenem predračunu, mora biti končna bruto cena. Cena mora biti navedena z DDV, če je ponudnik zavezanec za DDV, ali v bruto znesku, če ponudnik ni zavezanec za DDV (v nadaljevanju: cena).

Cene, podane v ponudbenem predračunu, morajo biti fiksne za celotno obdobje veljavnosti pogodbe. Cena mora vključevati vse stroške, povezane z izvedbo storitve.

1. **OCENJEVALNA KOMISIJA**

Ocenjevalno komisijo imenuje predstojnik urada in jo sestavljajo trije predstavniki urada.

Ocenjevalna komisija bo pregledala in ocenila predložene ponudbe ter izbrala izvajalca ob upoštevanju naslednjih meril:

- reference oziroma dosedanje izkušnje ponudnika z izvedbo javnih prireditev in spletnih objav (do 20 točk),

- izvirnost v avtorskem pristopu k izvedbi (do 20 točk),

- doseg digitalne platforme, na kateri bodo izvedene objave (do 20 točk),

- reference avtorjev (do 20 točk),

- najnižja cena (do 20 točk).

Izbran bo ponudnik, ki bo glede na zgoraj navedena merila dosegel najvišje število točk. Naročnik si pridržuje pravico, da ne izbere nobenega ponudnika.

1. **PONUDBA**

Ponudnik mora v ponudbi predložiti:

* izpolnjen in podpisan obrazec OBR-1 (Ponudba),
* kratek koncept izvedbe naročila,
* seznam referenc oziroma seznam do sedaj izvedenih javnih prireditev in spletnih objav,
* kratek opis digitalne platforme in podatek o njenem dosegu,
* seznam avtorjev in njihove reference.

**Naročnik bo upošteval samo ponudbo, ki bo vsebovala vso zgoraj navedeno dokumentacijo.**

Ponudnik pošlje ponudbo po e-pošti na naročnikov uradni naslov urad.slovenci@gov.si . Pri pošiljanju je potrebno v zadevo sporočila obvezno navesti: ***Ponudba za zadevo 430-4/2025-1537 –*** Pogovori z mladimi slovenskimi izseljenci in njihova spletna objava.

Naročnik vprašanja glede predmetnega naročila sprejema na zgoraj navedenem e-naslovu.

1. **ROK ZA PREJEM PONUDBE**

Naročnik bo pri ocenjevanju ponudb upošteval le **pravočasne** ponudbe. Ponudba bo štela kot pravočasna, če jo bo naročnik **prejel** na urad.slovenci@gov.si do vključno **11. aprila 2025 do 12. ure.**

1. **OBVESTILO O IZIDU POSTOPKA**

O izidu postopka bo naročnik pisno obvestil vse, ki bodo predložili ponudbo najkasneje do 25 aprila 2025.

1. **POGODBA**

Naročnik bo z izbranimi ponudniki sklenil pogodbo, s katero bo uredil medsebojne obveznosti in avtorske pravice.

Evidenčno javno naročilo za katerega naročnik pošilja povabilo, se bo financiralo iz proračunske postavke 251000 EPK – Evropska prestolnica kulture.

Vrednost javnega naročila je ocenjena na 20.000 eur.

Z oddajo ponudbe ponudnik zagotavlja, da bo v primeru, da bo izbran, izvedel vse storitve, ki so opredeljene v ponudbi. Prav tako se zavezuje, da bo v okviru izvedbe naročila na spletni platformi, na javni prireditvi in drugih komunikacijskih kanalih redno objavljal ime in logotip naročnika.

Datum izvedbe javnih prireditev določi naročnik in zagotovi prostor za njihovo izvedbo. Izbrani ponudnik sam nosi stroške v zvezi z morebitno potrebno dodatno opremo za izvedbo javnih prireditev, potne stroške za avtorje in svoje osebje ter vse morebitne dodatne stroške v zvezi z izvedbo javne prireditve.

1. **PROTIKORUPCIJSKA KLAVZULA**

Če se ugotovi, da je pri izvedbi javnega naročila, na podlagi katerega je podpisana ta pogodba ali pri izvajanju te pogodbe kdo v imenu ali na račun druge pogodbene stranke, predstavniku ali posredniku naročnika ali drugega organa ali organizacije iz javnega sektorja obljubil, ponudil ali dal kakšno nedovoljeno korist za pridobitev tega posla ali za sklenitev tega posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku, je ta pogodba nična.

Naročnik bo v primeru ugotovitve o domnevnem obstoju dejanskega stanja iz prvega odstavka tega člena ali obvestila Komisije za preprečevanje korupcije ali drugih organov, glede njegovega domnevnega nastanka, pričel z ugotavljanjem pogojev ničnosti pogodbe iz prejšnjega odstavka tega člena oziroma z drugimi ukrepi v skladu s predpisi Republike Slovenije.

**Matej Arčon**

**minister**

Priloge:

* OBR-1 – Ponudba

Poslati: po e-pošti potencialnim ponudnikom

 objava na spletni strani